बाबरी केस में आडवाणी, जोशी, अन्य को नोटिस  
बाबरी मामले में सुप्रीम कोर्ट ने आडवाणी, मुरली मनोहर जोशी, उमा भारती और बाल ठाकरे समेत कई नेताओं को नोटिस भेजा है।
बाबरी मस्जिद गिराए जाने के मामले में दायर सीबीआई की याचिका पर सुप्रीम कोर्ट ने लालकृष्ण आडवाणी, मुरली मनोहर जोशी, नेता बाल ठाकरे, उमा भारती, अशोक सिंघल, विनय कटिहार और अन्य लोगों के खिलाफ़ नोटिस जारी किया है। सीबीआई ने इलाहाबाद हाईकोर्ट के उस फ़ैसले को चुनौती दी है जिसमें इन सभी नेताओं पर लगे आपराधिक साज़िश के आरोपों को रद्द कर दिया गया।   सुप्रीम कोर्ट में अपील करते हुए सीबीआई ने कहा कि हाईकोर्ट सही नतीजे पर नहीं पहुंचा इन सभी नेताओं के खिलाफ़ आपराधिक साज़िश का मुकदमा चलना चाहिए। पिछले साल 20 मार्च को हाईकोर्ट ने इन सभी नेताओं के खिलाफ़ आपराधिक साज़िश के आरोप तय करने की सीबीआई की याचिका खारिज कर दी थी।